Kamerarendszer Működtetési Szabályzat

Az EU 2016/679 rendelet alapján

# A szabályzat célja

A **Solymári Óvoda-Bölcsőde** (röviden: Óvoda) Kamerarendszer Működtetési Szabályzata (a továbbiakban: Szabályzat) az elektronikus megfigyelőrendszer üzemeltetése során rögzített személyes adatok jogszerű kezelését és az érintett személyek védelmét biztosító alapelvek, szabályok, eljárások, adatkezelési eszközök és módszerek összességét határozza meg.

A Szabályzat célja a Solymári Óvoda-Bölcsőde által telepített kamerák működtetése során az adatok kezelésére vonatkozó alapvető szabályok meghatározása, tekintettel az érintettek jogaira, azok maximális tiszteletben tartásával.

# A szabályzat hatálya

## Területi hatály

* az Óvoda által üzemeltetett kamerák által megfigyelt területek

## Személyi hatály

* az Óvoda által üzemeltetett kamerákkal megfigyelt területeken megforduló valamennyi természetes személy

## Tárgyi hatály

* a Szabályzat minden olyan adatkezelésre és adatfeldolgozásra kiterjed, amely a Solymári Óvoda-Bölcsőde kamerái által rögzített adatokra vonatkozik

# Irányadó jogszabályok

* Magyarország Alaptörvénye
* Az Európai Unió és Tanács 2016/679. sz. általános adatvédelmi rendelete (GDPR)
* Az információs önrendelkezési jogról és az információszabadságról szóló 2011. évi CXII. törvény (Infotv.)
* az információs önrendelkezési jogról és az információszabadságról szóló 2011. évi CXII. törvénynek az Európai Unió adatvédelmi reformjával összefüggő módosításáról, valamint más kapcsolódó törvények módosításáról szóló 2018. évi XXXVIII. törvény
* A személy- és vagyonvédelmi, valamint a magánnyomozói tevékenység szabályairól szóló 2005. évi CXXXIII. törvény (Szvtv.)
* A Munka Törvénykönyvéről szóló 2012. évi I. törvény (Mt.)
* Az új Büntető Törvénykönyv (Btk. - 2012. évi C. törvény)

# Értelmező rendelkezések

***érintett:*** bármely meghatározott, személyes adat alapján azonosított vagy közvetlenül vagy közvetve azonosítható természetes személy;

***személyes adat:*** az érintettel kapcsolatba hozható adat - különösen az érintett neve, azonosító jele, valamint egy vagy több fizikai, fiziológiai, mentális, gazdasági, kulturális vagy szociális azonosságára jellemző ismeret -, valamint az adatból levonható, az érintettre vonatkozó következtetés;

***hozzájárulás:*** az érintett akaratának önkéntes és határozott kinyilvánítása, amely megfelelő tájékoztatáson alapul, és amellyel félreérthetetlen beleegyezését adja a rá vonatkozó személyes adat - teljes körű vagy egyes műveletekre kiterjedő - kezeléséhez;

***tiltakozás:*** az érintett nyilatkozata, amellyel személyes adatának kezelését kifogásolja, és az adatkezelés megszüntetését, illetve a kezelt adat törlését kéri;

***adatkezelés:*** az alkalmazott eljárástól függetlenül az adaton végzett bármely művelet vagy a műveletek összessége, így különösen gyűjtése, felvétele, rögzítése, rendszerezés, tárolása, megváltoztatása, felhasználása, lekérdezése, továbbítása, nyilvánosságra hozatala, összehangolása vagy összekapcsolása, zárolása, törlése és megsemmisítése, valamint az adat további felhasználásának megakadályozása, fénykép-, hang- vagy képfelvétel készítése, valamint a személy azonosítására alkalmas fizikai jellemzők (pl. ujj- vagy tenyérnyomat, DNS-minta, íriszkép) rögzítése;

***adatkezelő:*** az a természetes vagy jogi személy, illetve jogi személyiséggel nem rendelkező szervezet, aki vagy amely önállóan vagy másokkal együtt az adat kezelésének célját meghatározza, az adatkezelésre (beleértve a felhasznált eszközt) vonatkozó döntéseket meghozza és végrehajtja, vagy az adatfeldolgozóval végrehajtatja;

***adatfeldolgozó:*** az a természetes vagy jogi személy, illetve jogi személyiséggel nem rendelkező szervezet, aki vagy amely szerződés alapján - beleértve a jogszabály rendelkezése alapján kötött szerződést is - adatok feldolgozását végzi;

***adattovábbítás:*** az adat meghatározott harmadik személy számára történő hozzáférhetővé tétele;

***nyilvánosságra hozatal:*** az adat bárki számára történő hozzáférhetővé tétele;

***adattörlés:*** az adat felismerhetetlenné tétele oly módon, hogy a helyreállítása többé nem lehetséges;

***adatzárolás:*** az adat azonosító jelzéssel ellátása további kezelésének végleges vagy meghatározott időre történő korlátozása céljából;

***magánterület közönség számára nyilvános része:*** olyan magánterület, amely mindenki számára korlátozás nélkül igénybe vehető, ideértve a közterület azon részét is, amelynek birtokába a személy- és vagyonvédelmi tevékenység folytatására megbízó valamely polgári jogi jogügylet, különösen bérleti vagy haszonbérleti jogviszony keretében jut.

***munkaállomás:*** olyan szerver, amely a kamera által rögzített adatokat tárolja, és az adatokon való technikai műveletek biztonságos elvégzését lehetővé teszi

***rendkívüli esemény:*** minden olyan esemény, körülmény, amely a Solymári Óvoda-Bölcsőde területén tartózkodó személyek életét, testi épségét, személyes szabadságát veszélyezteti, a Solymári Óvoda-Bölcsőde zavartalan működését akadályozza vagy veszélyezteti, valamint bűncselekmény vagy más jogellenes cselekmény, illetve előbbiek reális veszélye.

# Az adatkezelés elvei

Csak olyan személyes adat kezelhető, amely az adatkezelés céljának megvalósulásához elengedhetetlen, a cél elérésére alkalmas (célhoz kötöttség elve). A személyes adat csak a cél megvalósulásához szükséges mértékben és ideig kezelhető (szükségesség-arányosság elve). Az adatkezelésnek minden szakaszában meg kell felelnie az adatkezelés céljának, az adatok felvételének és kezelésének tisztességesnek és törvényesnek kell lennie (tisztességes adatkezelés elve). Az adatkezelés során biztosítani kell, hogy az adatok pontosak, teljesek és - ha az adatkezelés céljára tekintettel szükséges - naprakészek legyenek (adatminőség elve), valamint azt, hogy az érintettet csak az adatkezelés céljához szükséges ideig lehessen azonosítani.

# Az adatkezelés célja

A kamerarendszer célja az Óvoda területén a személy- és vagyonvédelem; a biztonság növelése, illetve a jogsértések megelőzése és felderítése, vitás esetben a döntés elősegítése.

A jogsértések észlelése, az elkövetők tettenérése, illetve e jogsértő cselekmények megelőzése, azok bizonyítása más módszerrel nem érhető el. E technikai eszközök alkalmazása kizárólag az elengedhetetlenül szükséges mértékű, az információs önrendelkezési jog aránytalan korlátozásával nem jár. Az adatkezelésnek nem célja az érintettek általános magatartásának, szokásainak megfigyelése, viselkedésének befolyásolása, illetve munkavégzésük ellenőrzése.

# Adatkezelés jogalapja

Az adatkezelés a Solymári Óvoda-Bölcsőde mint adatkezelő közérdekű feladatának végzéséhez szükséges.

Az elektronikus megfigyelőrendszerek alkalmazása szempontjából nincs szükség az állampolgárok hozzájárulására, azonban a GDPR szabályai értelmében előzetesen tájékoztatni kell az elektronikus megfigyelőrendszer alkalmazásával együtt járó adatkezelés lényeges körülményeiről. A kamerákkal megfigyelt területre lépés előtt lehetőség van a Tájékoztató tábla elolvasására, mely az adatkezeléssel kapcsolatos fontosabb információkat tartalmazza. A tájékoztató ismeretében az érintett dönthet, hogy ennek ismeretében belép‑e a megfigyelt területre.

# Az adatkezeléssel érintett adatok köre

Az elektronikus megfigyelő rendszer útján rögzített és kezelt felvételek személyes adatnak minősülnek, mivel azok az érintettel kapcsolatba hozhatók és következtetés vonható le rájuk nézve. Említettek alapján az elektronikus megfigyelés során az érintettek arcképmása és magatartása, mint az érintettre vonatkozó következtetés a személyes adatok fogalmi körébe tartozik.

# Adatkezelés időtartama

A rögzített képfelvételt felhasználás hiányában legfeljebb a rögzítéstől számított két hét elteltével meg kell semmisíteni, illetve törölni kell. Felhasználásnak az minősül, ha a rögzített képfelvételt, valamint más személyes adatot bírósági vagy más hatósági eljárásban bizonyítékként felhasználják. Ez utóbbi esetben a felvételek legfeljebb 30 napig őrizhetők, ezt követően törlésükről gondoskodni kell.

# Adatkezelés

A kamerarendszer működtetésének tekintetében a Solymári Óvoda-Bölcsőde az adatkezelő, az elektronikus megfigyelőrendszer alkalmazásáról dönt, az adatkezelés és adatfeldolgozás célját meghatározza.

# Adatfeldolgozás

Az adatfeldolgozás a kamerarendszer tekintetében az egyes, érdemi döntést nem igénylő technikai műveletek elvégzését jelenti, különösen ilyen az adatok rögzítése, zárolása és törlése. A karbantartónak csak elvi lehetősége adott a felvételekhez hozzáférni, azokról másolatot nem készít és nem viszi el azokat.

# Dokumentálás

A kamerarendszer tekintetében végzett tevékenységekről jegyzőkönyvet kell vezetni. A jegyzőkönyv tartalmazza a kérelemre, zárolásra, felvételek kimentésére és törlésére vonatkozó adatokat.

# Az adatok megismerésére jogosult személyek

Az elektronikus megfigyelőrendszer által rögzített adatokat az alábbi személyek jogosultak megismerni, illetve azokhoz hozzáférni:

* Marlokné Strack Regina intézményvezető (élő képek megtekintése, visszanézés, mentés)
* Lengyel Edit intézményvezető helyettes (visszanézés, mentés)
* Global Komplex Defense System Kft. - Marlok Péter (karbantartás – elvi lehetőség a hozzáférésre)

A jogosult személyek munkaköri leírásába fel kell venni a kamerarendszerrel kapcsolatos adatkezeléseket.

# Korlátozások

A kamerás megfigyelés abszolút korlátját jelenti az emberi méltóság tiszteletben tartása, vagyis a megfigyelés során alkalmazott eszközök, módszerek nem járhatnak az emberi méltóság megsértésével. Jogellenesnek tekinthető az olyan elektronikus megfigyelőrendszer alkalmazása, amelynek célja az állampolgárok magánszférájának vagy magánéletének ellenőrzése.

# Kamerával megfigyelt területek

A telepítés helye alapos mérlegelés után, az egyes kameráknál egyedileg került meghatározásra. A nyilvános területeken a kamerák a terület és a forgalom jellegére tekintettel lettek elhelyezve. A kamera látószöge a céljával összhangban álló területre irányul.

A kamerák elhelyezkedése:

* gyermek átadó helyiségek,
* folyosó,
* belső udvar,
* kapu.

# Adatbiztonsági intézkedések

Az adatbiztonság az adatok jogosulatlan megszerzése, módosítása és megsemmisítése elleni műszaki és szervezési megoldások rendszerének összessége. Az adatkezelési műveleteket úgy kell megtervezni és végrehajtani, hogy az az adatkezelésre vonatkozó szabályok alkalmazása során biztosítsa az érintettek magánszférájának védelmét.

A Solymári Óvoda-Bölcsőde megtesz minden szükséges intézkedést annak érdekében, hogy az adatbiztonság elvárható legmagasabb szintjét garantálja, a személyes adatokat - a hatósági megkereséseket kivéve - harmadik fél részére nem továbbítja.

Az adatok az alábbi intézkedésekkel védettek, különösen a jogosulatlan hozzáférés, megváltoztatás, továbbítás, nyilvánosságra hozatal, törlés vagy megsemmisítés, valamint a véletlen megsemmisülés és sérülés, továbbá az alkalmazott technika megváltozásából fakadó hozzáférhetetlenné válás ellen.

A rögzítőt zárható helyiségben vagy zárt szekrényben kell elhelyezni, amely csak az adatokhoz való hozzáférésre jogosultak által hozzáférhető.

Technikai szempontból is garantálni kell az adatbiztonságot, ennek érdekében a különböző kamerarendszerek üzemeltetésére vonatkozó műszaki leírásokat a rögzítő mellett kell elhelyezni.

A Solymári Óvoda-Bölcsőde az adatokhoz hozzáférő munkatársait teljes mértékben és megfelelően tájékoztatja az adatvédelmi követelményekről, valamint a tevékenységet felveszi munkaköri leírásukba.

# Az érintettek előzetes tájékoztatása

Az érintettet az adatkezelés megkezdését megelőzően, de ezen felül kérésére bármikor egyértelműen tájékoztatni kell az adatkezelés minden részletéről. Az érintettel az adatkezelés megkezdése előtt közölni kell az adatkezelés jogalapját, továbbá egyértelműen és részletesen tájékoztatni kell az adatai kezelésével kapcsolatos minden tényről, így különösen az adatkezelés céljáról, az adatkezelésre és az adatfeldolgozásra jogosult személyéről, az adatkezelés időtartamáról, illetve arról, hogy kik ismerhetik meg az adatokat (Tájékoztató tábla). A tájékoztató tábla a belépési pontokon kerül kihelyezésre.

A teljes tájékoztatásnak ki kell terjednie az érintett adatkezeléssel kapcsolatos jogaira (adatok helyesbítésének, törlésének kérése, adatkezelés elleni tiltakozás) és jogorvoslati lehetőségeire is (Adatvédelmi tájékoztató).

# Felvételek visszanézése, zárolása, törlése

A felvételek visszanézését az élet, testi épség, illetve személyiségi jogok védelme, a vagyonvédelem, és rendkívüli események kivizsgálása teheti indokolttá. A visszanézést megelőzően meg kell győződni arról, hogy történt‑e bármi olyan esemény, amely bűncselekmény vagy más jogellenes cselekmény gyanúját alapozza meg. Az indokolatlan hozzáférés szigorúan tiltott.

A felvételek zárolására akkor kerülhet sor, ha…

* a felvételek megismerésére, illetve a felvételen látható eseményről való tájékoztatáskérésre vonatkozó kérelem tárgyában engedélyező döntés születik,
* rendkívüli események kivizsgálása teszi indokolttá,
* hatósági eljárás lefolytatásához szükséges a felvétel.

A felvételek zárolásáról az adatfeldolgozó gondoskodik, melynek megtörténtét a jegyzőkönyvben feltünteti.

A felvételek végleges törlését az adat rögzítésétől számított két hét elteltével felhasználás hiányában el kell végezni. Bíróság vagy más hatóság megkeresésére a felvételt haladéktalanul meg kell küldeni, azonban, ha a megsemmisítés mellőzésére vonatkozó kérés beérkezésétől számított 25 napon belül a felvételek kikérése nem történik meg, annak törléséről gondoskodni kell. Az ilyen felvétel törléséről az adatfeldolgozó gondoskodik, melynek megtörténtét a jegyzőkönyvben feltünteti.

# Az érintett adatkezeléssel kapcsolatos jogai

Az érintett kérelmezheti az adatkezelőnél:

* tájékoztatását személyes adatai kezeléséről
* személyes adatainak helyesbítését,
* személyes adatainak - a kötelező adatkezelés kivételével - törlését vagy zárolását,
* a rögzített felvételek megtekintését.

Az érintett kérelmére a Solymári Óvoda-Bölcsőde tájékoztatást ad az érintett általa kezelt, illetve az általa vagy rendelkezése szerint megbízott adatfeldolgozó által feldolgozott adatairól, azok forrásáról, az adatkezelés céljáról, jogalapjáról, időtartamáról, az adatfeldolgozó nevéről, címéről és az adatkezeléssel összefüggő tevékenységéről, az esetleges adatvédelmi incidens körülményeiről, hatásairól és az elhárítására megtett intézkedésekről, továbbá - az érintett személyes adatainak továbbítása esetén - az adattovábbítás jogalapjáról és címzettjéről.

A Solymári Óvoda-Bölcsőde köteles a kérelem benyújtásától számított legrövidebb idő alatt, de legfeljebb 25 napon belül közérthető formában, írásban megadni a tájékoztatást.

Akinek jogát vagy jogos érdekét a képfelvétel, illetve más személyes adatának rögzítése érinti, a rögzítéstől számított 5 napon belül jogának vagy jogos érdekének igazolásával kérheti, hogy az adatot annak kezelője ne semmisítse meg, illetve ne törölje, vagyis a felvételeket zárolja. A zárolás iránti kérelem a kamerák által rögzített felvételekbe való betekintésre vagy felvételen látható eseményre vonatkozó tájékoztatáskérésre irányulhat. A kérelem teljesíthetőségéről annak beérkezésétől számított 3 napon belül az adatvédelmi tisztviselő dönt, melyről az érintettet írásban értesíteni köteles.

A kérés engedélyezése esetén a betekintést az érintettel előzetesen egyeztetett időpontban, de legfeljebb a kérelem beérkezésétől számított 5 napon belül biztosítani kell a kameraképek megtekintésére jogosult személy jelenlétében. A felvételekbe való betekintés mértéke, terjedelme korlátozott, az érintett kizárólag azon időpontok közötti felvételeket tekintheti meg, amíg a kamerával megfigyelt területen tartózkodott, és kizárólag azoknak a kameráknak a felvételeit nézheti meg, amelyeken keresztül rögzítették képmását, cselekvését. A felvételen szereplő más érintettek személyes adatairól (azok személyes adatainak védelmében) az érintett az Infotv. és a GDPR alapján másolatot nem kérhet, illetve nem kaphat.

Az érintett kérelmezheti, hogy a Solymári Óvoda-Bölcsőde írásban tájékoztassa arról, hogy vele összefüggésben mi látható a felvételen. Az Óvoda közérthető formában, hétköznapi szavak használatával nyilatkozni köteles arról, hogy a kamerás megfigyelés során az érintettel összefüggésben pontosan mit rögzített (a képfelvétel készítésének időpontja, az érintett mettől-meddig látható a felvételen, az érintettnek a felvételen látható cselekvése, történik‑e az érintettel összefüggésben, az érintettre vonatkozóan bármilyen esemény azt követően, hogy az érintett már nem látható a felvételen). A tájékoztatást írásban, a kérelem benyújtásától számított 25 napon belül meg kell adni az érintett részére.

Az érintettek adatkezeléssel kapcsolatos, fentiekben részletezett kérelmeit, illetve a hatóságok által küldött megkereséseket az adatvédelmi tisztviselő adatvédelmi szempontból véleményezi, majd a jegyző dönt a kérés elfogadásáról vagy elutasításáról. Az engedélyezést követően adatfeldolgozó intézkedik a felvétel zárolásáról és a nyilvántartásban történő szerepeltetéséről.

Továbbiakban, amennyiben…

* az érintett kérés a felvételen látható eseményről való tájékoztatásra irányul, az adatvédelmi tisztviselő a visszanézett felvételek alapján elkészíti és megküldi a kért tájékoztatást a kérelmező részére,
* az érintett a felvételekbe való betekintés iránti kérelmet nyújt be, a felvételeket az érintett egy visszanézésre jogosult személy jelenlétében tekintheti meg,
* egy hatósági megkeresés a felvétel kiadására vonatkozik, az adatfeldolgozó gondoskodik a felvétel kimentéséről és a külső adathordozót elismervény ellenében átadja a hatóság számára.

Kérelem elutasítása esetén az elutasítás tényéről és annak indokáról adatkezelő értesíti a kérelmezőt.

# Jogérvényesítés módjai, jogorvoslati lehetőségek

Amennyiben az érintett álláspontja szerint a Solymári Óvoda-Bölcsőde megsértette valamely, az adatkezelésre vonatkozó törvényi előírást, az általa vélelmezett jogellenes adatkezelés megszüntetése érdekében a jegyzőhöz címzett panasszal élhet. A jegyző a panasz teljes körű, alapos kivizsgálását rendeli el az adatvédelmi tisztviselő bevonásával.

Az érintett az adatkezeléssel kapcsolatos jogsérelmének vizsgálatára a Nemzeti Adatvédelmi és Információszabadság Hatóság eljárását kezdeményezheti.

Az érintett az információs önrendelkezési jogának megsértése esetén a Solymári Óvoda-Bölcsőde székhelye, illetve választása szerint saját lakóhelye vagy tartózkodási helye szerint illetékes törvényszékhez fordulhat.

# Tájékoztató tábla

A táblát minden belépési ponton úgy szükséges elhelyezni, hogy még a kamera látóterébe történő belépés előtt olvasható legyen. A tábla szövege:

*Figyelem!*

*Az Óvoda területén elektronikus megfigyelőrendszer működik. A rendszer által rögzített képfelvétel készítésének célja a személy- és vagyonvédelmi jogsértések megelőzése, illetve bizonyítása, valamint vitás esetben a döntés elősegítése.*

*Az adatokat hatósági megkeresés kivételével harmadik félnek nem adjuk át.*

*Kezelt adatok: A személyek képmása és a felvételeken esetleg látható egyéb személyes adatai, pl. viselkedése vagy egyéb, következtetés levonására alkalmas látvány.*

*Adatkezelő: Solymári Óvoda-Bölcsőde - 2083 Solymár, József Attila utca 1.*

*A felvételek tárolási helye: 2083 Solymár, Váci Mihály u.26.*

*A tárolás időtartama: felhasználás hiányában legfeljebb két hét.*

*Az adatkezelés jogalapja: adatkezelő közérdekű feladatának ellátása (GDPR 6. cikk (1) e).*

*Adatfeldolgozók: A folyamatban nem vesznek részt adatfeldolgozók.*

*Az adatok megismerésére jogosult személyek a Solymári Óvoda-Bölcsőde intézményvezetője és helyettese.*

*Bővebb tájékoztatás, törlés/zárolás igénylése: Wancsakovszky Norbert adatvédelmi tisztviselő, +36 26 560 600, dpo@solymar.hu*

*Adatvédelmi jog érvényesítése: NAIH - 1055 Budapest, Falk Miksa utca 9-11.  
Tel.: (1) 391 1400 - www.naih.hu*